Številka: 3505-10/2019

Datum: 18. 8. 2020

Mestni svet

Mestne občine Ptuj

|  |  |
| --- | --- |
| **ZADEVA:** | Predlog za obravnavo na 18. redni seji Mestnega sveta Mestne občine Ptuj |
|  |  |
| **NASLOV:** | **Dopolnjen osnutek Odloka o občinskem podrobnem prostorskem načrtu za del območja enote urejanja prostora BT15 – med Zadružnim trgom in cestnim mostom** |
| **PRIPRAVILA:** | Skupna občinska uprava občin v Spodnjem Podravju  Snežana Sešel, višji svetovalec – občinski urbanist |
|  |  |
| **PRAVNA**  **PODLAGA:** | 23. člen Statuta Mestne občine Ptuj (Uradni vestnik Mestne občine Ptuj, št. 9/07) in 76. člen Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14, 7/15, 9/17 in 7/19) |
| **POROČEVALEC:** | Alenka Korpar, direktorica SOU SP  Snežana Sešel, višji svetovalec – občinski urbanist |
|  |  |
| **PRISTOJNO**  **DELOVNO TELO:** | Odbor za okolje in prostor ter gospodarsko infrastrukturo, Odbor za gospodarstvo |
|  |  |
| **PREDLOG SKLEPA:** | Mestni svet Mestne občine Ptuj sprejme dopolnjen osnutek Odloka o občinskem podrobnem prostorskem načrtu za del območja enote urejanja prostora BT15 – med Zadružnim trgom in cestnim mostomv predloženem besedilu. |

Nuška Gajšek

županja

Priloge:

* predlog odloka z obrazložitvijo
* grafične priloge
* elaborat ekonomike

Dopolnjen osnutek

september 2020

Na podlagi 112. in 119. člena Zakona o urejanju prostora (Uradni list RS, št. 61/17 - ZUreP-2) in 12. člena Statuta Mestne občine Ptuj (Uradni vestnik Mestne občine Ptuj, št 9/07) je Mestni svet Mestne občine Ptuj na \_\_\_\_\_\_\_\_ seji, dne \_\_\_\_\_\_\_\_\_, sprejel

**O D L O K**

**o občinskem podrobnem prostorskem načrtu za del območja enote urejanja prostora BT15 – med Zadružnim trgom in cestnim mostom**

1. **UVODNE DOLOČBE**

**1. člen**

(predmet odloka)

(1) S tem odlokom se skladno z Odlokom o občinskem prostorskem načrtu Mestne občine Ptuj (Uradni vestnik Mestne občine Ptuj, št. 10/15, 8/16, 8/16 – obvezna razlaga, 1/17, 2/17  – obvezna razlaga, 4/17 – obvezna razlaga, 13/17 – obvezna razlaga, 14/17, 19/17 – obvezna razlaga (pod zaporedno številko uradne objave 106), 19/17 – obvezna razlaga (pod zaporedno številko uradne objave 107) - v nadaljevanju: OPN), sprejme Občinski podrobni prostorski načrt za del območja med Zadružnim trgom in cestnim mostom (v nadaljevanju: OPPN), ki ga je izdelalo podjetje UMARH d. o. o., Ul. 5. prekomorske 7, 2250 Ptuj, s številko projekta 19-OPPN-03, datum\_\_\_\_\_\_.

(2) OPPN ima v državnem prostorskem informacijskem sistemu (PIS) identifikacijsko številko 1473.

**2. člen**

(sestavni del podrobnega načrta)

(1) S tem odlokom se določa ureditveno območje OPPN, umestitev načrtovane ureditve v prostor, zasnove projektnih rešitev in pogojev glede priključevanja objektov na gospodarsko javno infrastrukturo in grajeno javno dobro, rešitve in ukrepe za varovanje okolja, naravnih virov in ohranjanje narave, rešitve in ukrepe za obrambo ter varstvo pred naravnimi in drugimi nesrečami, etapnost izvedbe prostorske ureditve, odstopanja od načrtovanih rešitev ter obveznosti investitorja.

(2) Sestavljen je iz naslednjih delov:

A) BESEDILO

1. Obrazložitev odloka

2. Odlok o občinskem podrobnem prostorskem načrtu

3. Konkretne smernice, mnenja k dopolnjenemu osnutku in mnenja predlogu občinskega podrobnega prostorskega načrta

B) KARTOGRAFSKI DEL

1. Izsek iz kartografskega dela OPN M 1:2000

2. Pregledna karta M 1:2000

3. Parcelno stanje M 1:500

4. Zasnova širšega območja M 1:1000

5. Rušitvena situacija M 1:1000

6. Ureditveno količbena situacija M 1:500

7. Situacija komunalne in energetske infrastrukture M 1:500

8. Situacija prometne ureditve M 1:500

9. Načrt parcelacije M 1:1000

C) PRILOGE

Priloge OPPN so:

* Sklep o pričetku priprave OPPN
* Izhodišča za pripravo OPPN
* Strokovne podlage
* Konkretne smernice
* Mnenja o verjetnosti pomembnejših vplivov plana in CPVO odločba
* Mnenja k dopolnjenemu osnutku OPPN
* Mnenja k predlogu OPPN
* Povzetek za javnost

1. **OPIS MEJE OBMOČJA**

**3. člen**

(območje podrobnega načrta)

1. Sklenjeno območje OPPN je določeno s tehničnimi elementi, ki omogočajo prenos novih mej parcel v naravo. Koordinate tehničnih elementov so priložene v prikazu območja OPPN z načrtom parcelacije.
2. V sklenjenem območju OPPN iz prejšnjega odstavka se skladno z geodetskim načrtom nahajajo zemljišča s parcelnimi številkami 1793, 1794/1, 1794/2, 1799/1-del, 1799/2, 1800, 1801-del, 1802, vse k.o. Ptuj.
3. Oznaka enote urejanja prostora: EUP z oznako BT15 – med Zadružnim trgom in cestnim mostom. Območje OPPN je del te enote urejanja prostora.
4. Po podatkih GURS je velikost sklenjenega območja OPPN 0,43 ha.
5. Ureditve, navedene v 3. členu tega odloka, obsegajo tudi okoliška zemljišča in dele zemljišč, na katerih se izvede potrebna cestna, komunalna in energetska infrastruktura.

**4. člen**

(namenska raba območja)

Osnovna in podrobna namenska raba območja EUP z oznako BT15 (Ptuj – med cestnim mostom in železniško progo) so druga območja centralnih dejavnosti (CD).

1. **FUNKCIJE OBMOČJA S POGOJI ZA IZRABO IN KVALITETO GRADNJE TER URBANISTIČNE OMEJITVE**

**5. člen**

(prostorske ureditve, ki se načrtujejo s podrobnim načrtom)

V območju OPPN so predvideni naslednje nove ureditve:

* **Gostinski objekt**:

Predvidena je gradnja novega gostinskega objekta, kot nadomestna gradnja stavbe s št. 1423, k.o. Ptuj, s pripadajočimi shrambami, ki bodo nadomestile obstoječe shrambe prebivalcev sosednjega objekta v predvideno odstranjeni stavbi št. 1423, k.o. Ptuj. Ob objektu se načrtujejo ustrezne zunanje in parkirne površine.

* **Prometna ureditev lokalne ceste LZ 329281 in peš poti**

Predvidena je nova prometna ureditev lokalne ceste in pešpoti proti glavnemu mostu. Natančna lega in oznaka objektov je razvidna iz grafičnih prilog OPPN.

**6. člen**

(rušitve)

Predvidena je rušitev obstoječe stavbe s št. 1423, na parc. št. 1799/2 in 1799/1, obe k.o. Ptuj. Rušitev, ki je potrebna za izvedbo OPPN, je razvidna iz grafične priloge list št. 5 - Rušitvena situacija.

**7. člen**

(pogoji za izrabo območja)

V območju OPPN je opredeljena naslednja raba zemljišč:

- zemljišča na območju prostorskih ureditev povezanih z gradnjo stavb s pripadajočimi objekti in funkcionalnim zemljiščem, namenska raba se opredeli za potrebe gostinstva in turizma, poslovnih dejavnosti, kulturne in razvedrilne dejavnosti.

**8. člen**

(urbanistične omejitve)

V območju obdelave veljajo naslednje urbanistične omejitve, ki so prikazane v grafičnem delu:

* **gradbena linija** je črta, na katero morajo biti z enim robom postavljeni novozgrajeni objekti, dovoljeni so le manjši odmiki delov fasad (balkoni, nadstreški in podobno);
* **gradbena meja** je črta, ki je novozgrajeni objekti ne smejo presegati, lahko pa se je dotikajo ali so od nje odmaknjeni v notranjost;
* **maksimalna etažnost** je oznaka, ki podaja največje število etaž novogradenj in se izraža kot oznaka kleti, pritličja in števila nadstropij nad njimi, upošteva se bruto višina etaže za gostinski objekt. Višinska kota predvidenega objekta ne sme presegati višine slemena sosednjega objekta na parceli s št. 1799/1;
* **namembnost objekta** je oznaka objekta z barvno šrafuro.

1. **MERILA IN POGOJI ZA NAČRTOVANJE PROSTORSKE UREDITVE**

**9. člen**

(vrste posegov in dopustnih dejavnosti)

1. Do začetka izvajanja prostorskih ureditev oziroma posameznih etap, določenih v 31. členu tega odloka, je na območju OPPN iz 4. člena tega odloka dovoljena obstoječa raba zemljišč in izvajanje dopustnih posegov v skladu s 126. členom OPN.
2. Dejavnosti se v območju OPPN locirajo skladno s podrobnejšo namensko rabo – druga območja centralnih dejavnosti (CD).
3. Namembnost objektov mora biti skladna s 7. členom tega odloka.
4. **FUNKCIONALNA IN OBLIKOVNA MERILA TER POGOJI**

**10. člen**

(pogoji za urbanistično in arhitekturno oblikovanje)

**Gostinski objekt:**

Predviden je objekt s pretežno gostinsko namembnostjo. V objektu se bodo uredile shrambe, ki bodo nadomestile obstoječe shrambe prebivalcev sosednjega objekta v predvideno odstranjeni stavbi št. 1423, k.o. Ptuj. Maksimalni horizontalni gabariti so podani v ureditveno – količbeni situaciji:

* okvirne največje dimenzije predvidenega objekta so 30,5 m x 13,0 m;
* maksimalna etažnost objekta je P+1+pohodna streha (terasa), višinska kota predvidenega objekta ne sme presegati višine slemena sosednjega objekta na parceli s št. 1799/1;
* oblikovanje objekta je sodobno, z ravno pohodno streho in s kvalitetnimi obložnimi fasadnimi materiali. Objekt je lociran v skladu z grafično prilogo – list 6 – Ureditveno količbena situacija.

**11. člen**

(nezahtevni in enostavni objekti ter vzdrževalna dela v javno korist)

1. Na območju OPPN je po predpisih, ki urejajo gradnjo objektov glede na zahtevnost, dovoljena postavitev nezahtevnih in enostavnih objektov v skladu z namensko rabo območja ter je mogoče opravljanje del, ki se štejejo za redna vzdrževalna dela in investicijska vzdrževalna dela.
2. Dovoljena je postavitev naslednjih nezahtevnih in enostavnih objektov:

* ograj do višine 1,5 m, vendar ograjevanje celotnega območja ni zaželeno,
* opornih zidov kot enostavnih objektov,
* postavitev urbane opreme.

1. Nezahtevni in enostavni objekti naj bodo od meje s sosednjo zemljiško parcelo odmaknjeni minimalno 1,5 m. Na parcelno mejo so lahko postavljeni le s soglasjem lastnika zemljiške parcele, na katero mejijo.
2. Postavitev ograj in drugih objektov v križiščih ali ob cestah ne sme segati v območje preglednega trikotnika ali segati v območje javnih prometnih in zelenih površin.
3. Poleg rednih vzdrževalnih del in investicijskih vzdrževalnih del so dovoljene tudi:

* rekonstrukcije objektov in naprav,
* sprememba namembnosti.

1. Na območju OPPN se lahko izvajajo vsa vzdrževalna dela v javno korist skladno s predpisi, ki urejajo cestno infrastrukturo.
2. **OBLIKOVANJE ODPRTEGA PROSTORA**

**12. člen**

(pogoji za zunanjo ureditev)

1. V zaledju objekta se uredi otroško igrišče.
2. Urbana oprema se uredi in izbere enotno za celotno območje. Klopi, koši, stojala za kolesa, informacijske table, drogovi za zastave, javna razsvetljava in ostalo, morajo biti celotno območje oblikovalsko usklajena in okolju primerna.
3. Območje se v čim večji možni meri ozeleni, med cestno in pešpotjo se izvede zasaditev dreves. Natančne drevesne in grmovne vrste, njihove dimenzije in izvedbe, kot tudi urbana oprema bo prikazano v izvedbenem načrtu krajinske arhitekture, ki je pogoj za vse zasaditve in umestitve v odprti prostor.
4. **MERILA IN POGOJI ZA GRADNJO PROMETNEGA OMREŽJA**

**13. člen**

(prometno urejanje)

1. Prometna ureditev lokalne ceste LZ 329281 in pešpoti:

Predvidena je nova prometna ureditev in po potrebi rekonstrukcija lokalne ceste LZ 329281 in pešpoti proti glavnemu mostu. Predvidi se naslednji cestni profil:

* 1 m kolesarski pas,
* 3,5 m vozni pas z zožitvijo pod cestnim mostom,
* 1 m kolesarski pas,
* 1,6 - 3,0 m pločnik – delno ločen od ceste, zožitev pločnika na 0,9 m v območju pod cestnim mostom (zaradi nezadostne širine prehoda). Pešpot mora biti delno urejena kot intervencijski dostop in dostopna cesta do posameznih zemljišč.

1. Območje ob Dravi naj se ambientalno poveže z obrežjem reke Drave (nasipom) z namestitvijo urbane opreme in ustrezne zasaditve. Ureditve na nasipu Ptujskega jezera se podrobno načrtuje v sklopu celostne ureditve Ptujskega jezera. Predvidena ureditev se mora smiselno urejati celostno v navezavi z ureditvami, predvidenimi v EUP z oznako BT16 (Ptuj – med cestnim mostom in železniško progo).
2. Predvidi se peš navezava med območjem postavitve gostinskega objekta in parkiriščem na Zadružnem trgu.
3. Prometna ureditev se bo izvajala etapno, končni prometni režim se bo uvajal postopoma.

**14. člen**

(parkiranje)

1. V sklopu objekta A, načrtovana so parkirišča za obiskovalce.
2. Potrebno število parkirnih mest za posamezno parcelo se določi v skladu s tabelo:

|  |  |  |
| --- | --- | --- |
| Namembnost objektov | Število PM za motorni promet | Število PM za kolesarski promet |
| 1220 Poslovne in upravne stavbe | 1 PM/60,00 m² BTP objekta, od tega najmanj 30 % PM za obiskovalce | 1 PM/100,00 m² BTP objekta |
| 12301 Trgovske stavbe (lokalna trgovina do 200,00 m² BTP) | PM ni treba zagotavljati | 2 PM/100 m² BTP objekta |
| 12304 Stavbe za storitvene dejavnosti (obrtno-servisne dejavnosti – frizer, urar, čistilnica, fizioterapija, avtopralnice, lekarne…) do 200,00 m² BTP | PM ni treba zagotavljati | PM ni treba zagotavljati |
| 12650 Stavbe za šport  (pretežno namenjene razvedrilu, wellness, fizioterapija, fitnes, kopališče ipd.) | 1 PM/25,00 m² BTP objekta,  od tega najmanj 80 % PM za obiskovalce | 1 PM/25,00 m² BTP objekta |
| 12112 Gostilne, restavracije, točilnice, bari | 1 PM/4 sedeže in  1 PM/tekoči meter točilnega pulta,  od tega najmanj 75 % PM za goste | 1 PM/4 sedeže in 1 PM/tekoči meter točilnega pulta |

1. **MERILA IN POGOJI ZA GRADNJO KOMUNALNE INFRASTRUKTURE**

**15. člen**

(skupne določbe o gospodarski javni infrastrukturi in grajeno javno dobro)

1. Gospodarska javna infrastruktura in grajeno javno dobro se izvedeta skladno s smernicami in strokovnimi podlagami, ki so sestavni del OPPN, ter skladno z geološko-hidrološkimi razmerami območja.
2. Trase vodov gospodarske javne infrastrukture in grajenega javnega dobra se medsebojno uskladijo z upoštevanjem zadostnih medsebojnih odmikov in odmikov od drugih naravnih in grajenih struktur ter se med gradnjo ustrezno zaščitijo.
3. Pred gradnjo se obstoječa gospodarska javna infrastruktura zakoliči na kraju samem.
4. Gradnja gospodarske javne infrastrukture in grajenega javnega dobra poteka usklajeno.
5. Pri umeščanju lokacij in dimenzioniranju zbiralnih mest za komunalne odpadke je potrebno upoštevati določila Odloka o načinu opravljanja obveznih občinskih gospodarskih javnih služb ravnanja s komunalnimi odpadki v Mestni občini Ptuj (Uradni vestnik Mestne občine Ptuj, št. 12/17, 16/17 in 6/19).
6. Ureditev gospodarske javne infrastrukture in grajenega javnega dobra je razvidna iz grafičnega dela OPPN - list št. 7 - Situacija komunalne in energetske infrastrukture.

**16. člen**

(vodovod)

1. Preko območja OPPN poteka obstoječi distribucijski vodovod.
2. Potrebno je upoštevati minimalne odmike od obstoječih vodovodnih cevovodov.
3. Na vseh prečkanjih načrtovanih ureditev z vodovodom se zagotovi ustrezna zaščita vodovodne cevi tako, da ne pride do poškodbe cevovoda v času gradnje in obratovanja načrtovanih ureditev.
4. Oskrba novih objektov z vodo znotraj prostorskega načrta bo možna preko javnega vodovodnega omrežja. Priključitev na javno vodovodno omrežje se izvede v skladu s pogoji upravljalca vodovoda.
5. V sklopu predvidene gradnje je na vodovodnem cevovodu možna izgradnja hidrantov. Izgradnja novega hidrantnega omrežja ni predvidena.
6. V primeru močno povečane porabe vode na podlagi projektantskega izračuna, bo potrebno presek cevi za vodovodni priključek predvidenega območja obdelave ustrezno dimenzionirati.
7. Vsak objekt mora imeti nameščen zunanji termo vodomerni jašek, vodomer, vodni filter in reducirni ventil.
8. Pri izdelavi tehnične dokumentacije je obvezno sodelovanje s komunalnim podjetjem z upoštevanjem katastra obstoječih vodovodnih objektov.

**17. člen**

(fekalna kanalizacija)

1. Na vseh prečkanjih načrtovanih ureditev z obstoječo kanalizacijo se zagotovi ustrezna zaščita kanalizacijske cevi tako, da ne pride do poškodbe cevovoda v času gradnje in obratovanja načrtovanih ureditev.
2. Znotraj meje OPPN je dopustna izvedba javnega kanalizacijskega omrežja za odvajanje komunalnih odpadnih ali padavinskih vod, če se bo v prihodnosti pokazala za to potreba.
3. Za potrebe izvedbe objektov, predvidenih v OPPN, se izvede se ločen sistem kanalizacije za odvajanje onesnaženih fekalnih vod, ki mora biti vodotesen ob upoštevanju vseh potrebnih področnih predpisov.
4. Predvidena ustrezno dimenzionirana interna fekalna kanalizacija se naveže na javno fekalno kanalizacijsko omrežje.
5. Hišni priključki se izvedejo izključno preko revizijskega jaška na zemljišču lastnika objekta na fekalni kanal. Revizijski jaški morajo biti vedno dostopni.
6. Gravitacijsko odvajanje komunalnih odpadnih vod iz predvidenega objekta je dopustno le iz delov, ki ležijo nad koto terena oziroma nad koto pokrova revizijskega jaška, v katerega se bo priključek izvedel.
7. Za priključitev objektov na javno kanalizacijsko omrežje je potrebno na osnovi višinskih izmer določiti traso, ki se bo gravitacijsko navezala na predvideno omrežje.

**18. člen**

(meteorna kanalizacija in odvodnjavanje)

1. Padavinske vode z obravnavanega območja je treba (ker ne obstaja možnost priključitve na javno meteorno kanalizacijo) prioritetno ponikati. Ponikovalnice morajo biti locirane izven vpliva podzemnih in manipulativnih površin, dno ponikovalnice mora biti vsaj 1 m nad najvišjo gladino podtalnice. Zmožnost ponikanja mora biti v projektni dokumentaciji računsko dokazana. Ureditev odvodnje mora biti načrtovana in izvedena tako, da se stanje ne poslabša in da ne bodo ogrožena sosednja zemljišča in objekti. Informativna višina podtalnice je po podatkih Geološkega zavoda Slovenije okoli 2,6 m pod obstoječim površjem, to je na koti cca. 217,50 m n. v. pri Dravi in cca. 218,8 m n. v. pri Zagrebški cesti.
2. Odvajanje padavinskih vod s parkirišč in manipulativnih površin naj se uredi preko lovilcev olj s koalescenčnimi filtri, ki naj bodo dimenzionirani ob upoštevanju upoštevanju velikosti prispevnih površin, intenzitete padavin in možne pričakovane količine naftnih derivatov. Predvidena mora biti vgradnja standardiziranih lovilcev olj (SIST 858-2). Da bodo padavinske vode lahko odvedene v smeri proti usedalniku in lovilcu olj, morajo biti utrjene, tlakovane ali z drugim materialom prekrite površine vodo nepropustne, zato je treba pod povoznim materialom predvideti folijo ali kak drug vodo nepropustni material.
3. Projektna rešitev odvodnjavanja in čiščenja padavinskih in komunalnih odpadnih voda mora biti usklajena z veljavno Uredbo o odvajanju in čiščenju komunalne odpadne vode in veljavno Uredbo o emisiji snovi in toplote pri odvajanju odpadnih vod v vode in javno kanalizacijo.
4. Projektna rešitev odvajanja in čiščenja padavinskih odpadnih voda z javnih cest mora biti usklajena z veljavno Uredbo o emisiji snovi pri odvajanju padavinske vode z javnih cest in Uredbo o emisiji snovi in toplote pri odvajanju odpadnih voda v vode in javno kanalizacijo.
5. Odvajanje padavinskih voda z večjih ureditvenih območij je treba predvideti na način, da bo v čim večji možni meri zmanjšan hipni odtok padavinskih voda z urbanih površin, kar pomeni, da je treba predvideti zadrževanje padavinske vode pred iztokom (zatravitev, travne plošče, bazeni, suhi zadrževalniki…). Zbrana voda se nato lahko uporablja za zalivanje ter kot sanitarna voda.
6. V primeru, da se izkaže, da je ponikanje možno, je treba padavinske vode iz obravnavanega območja prioritetno ponikati, bodisi direktno preko strešnih peskolovov ali ustrezne ponikovalnice. V kolikor geološko poročilo pokaže, da ponikanje ni možno, je treba padavinske vode speljati v bližnji vodotok oziroma površinski odvodnik, če tega ni, pa razpršeno po terenu, preko ustrezno velikega zadrževalnika deževnice.

**19. člen**

(elektroenergetski vodi)

1. Za napajanje obravnavanega dela območja EUP BT15 z električno energijo bo treba:

* zgraditi nov NN kabelski priključek iz obstoječe transformatorske postaje 20/0,4 kV ZADRUŽNI TRG-PTUJ (t-434) do nove priključne omarice objekta, traso novega NN razvoda določiti v sodelovanju z nadzornim monterjem OE Ptuj, Elektro Maribor d.d.,
* zamenjati obstoječi distribucijski transformator moči 400 kVA v obstoječi transformatorski postaji TP 20/0,4 kV ZADRUŽNI TRG-PTUJ (T-434), z novim ustrezne moči.

1. Med projektiranjem predvidenih objektov se mora investitor oziroma projektant seznaniti s točno lokacijo obstoječih elektroenergetskih vodov in naprav, katere je potrebno vrisati v situacijo komunalnih vodov. Podatke si mora pridobiti na Elektro Maribor.
2. Pred pričetkom gradbenih del se morajo izvajalci seznaniti z natančno lokacijo obstoječih elektroenergetskih vodov ter naročiti zakoličbo kablov.
3. Električne inštalacije v novih objektih morajo izpolnjevati pogoje TN sistema. Objekti morajo imeti izvedeno temeljno ozemljilo ter glavno izenačenje potencialov. Priključno merilne omarice morajo biti nameščene tako, da bo omogočeno nemoteno odčitavanje števcev in morajo biti pod ključem sistemskega operaterja distribucijskega omrežja.
4. Dokončno lokacijo trase elektroenergetskih vodov in kabelske kanalizacije je potrebno določiti na licu mesta v sodelovanju skupaj z Elektro Maribor.
5. Vso elektroenergetsko infrastrukturo (novogradnja energetskih vodov in objektov) je potrebno projektno obdelati v skladu s tehničnimi pogoji, veljavno tipizacijo, veljavnimi tehničnimi predpisi in standardi, ter pridobiti gradbeno dovoljenje. Elektroenergetska infrastruktura mora biti projektno obdelana v posebni mapi.
6. Za ureditev področja  je predvidena izvedba javne razsvetljave. Lokacija razsvetljave je predvidena obojestransko, na straneh cest in poti v zelenicah vsaj 80 cm od roba asfaltiranega vozišča. Svetilke se bodo napajale iz tokokrogov v priključni merilno varovalni omarici. Iz priključne merilno varovalne omarice se preko ustrezne zaščite izvede izvod z kablom NAYY-J 4x16mm2, ki bo uvlečen v PVC zaščitno cev, ki bo povezovala kandelabre javne razsvetljave na področju obdelave.

**20. člen**

(plinovodno omrežje)

1. Na območju OPPN, ob cesti Ob Dravi, po parcelah št. 1794/1, 1794/2 in 1792 (vse k.o. Ptuj) poteka distribucijsko plinovodno omrežje odsek MB3-PE225 z delovnim tlakom 100 mbar, dimenzije PE225, ki je priključeno na merilno regulacijsko postajo MRP Ptuj V. Od MRP Ptuj V, ki se nahaja na parceli št. 1792, poteka preko parcele št. 1973 distribucijsko plinovodno omrežje z delovnim tlakom 4 bar, odsek MB1B-DN150, ter distribucijsko omrežje z delovnim tlakom 100 mbar, odsek MB5-DN250.
2. Za načrtovani gostinski objekt se predvidi možnost neposredne priključitve objekta na že zgrajeno plinovodno območje, odsek MB3-P225, predvidi se možnost ogrevanja z zemeljskim plinom v kombinaciji z obnovljivimi viri energije.
3. Minimalni svetli odmik novo načrtovanega objekta od obstoječega plinovoda naj znaša 2 m.
4. V 2,5 m pasu na obeh straneh plinovoda ni dovoljeno sajenje dreves ali grmičevja s koreninami globlje od 0,5 m.
5. Pri obstoječem intervencijskem dostopu do merilno regulacijske postaje MRP Ptuj V ni dovoljeno zniževanje kote terena. Omogočen mora biti intervencijski dostop do MRP za gasilska in vzdrževalna vozila operaterja distribucijskega omrežja.
6. Pod mostom čez Dravo poteka 4 bar plinovod - odsek MB1BDN150 in več elektroenergetskih kablov. Oddaljenost od ceste in globina plinovoda ni bila preverjena na terenu (npr. s sondiranjem) in lahko odstopa od poteka, ki je prikazan v grafičnih podlogah. Nad plinovodom je potrebno zagotoviti najmanj 1 m nadkritja nad temenom plinovoda.
7. Pogoje in način priključevanja na omrežje zemeljskega plina določa Odlok o načinu izvajanja lokalne gospodarske javne službe sistemskega operaterja distribucijskega omrežja zemeljskega plina in gospodarske javne službe dobave zemeljskega plina tarifnim odjemalcem v Mestni občini Ptuj (Uradni vestnik Mestne občine Ptuj, št. 6/07 in 12/12).

**21. člen**

(elektronske komunikacije)

1. Na območju OPPN je dovoljeno graditi skladno s tehnično smernico TSG-V-006:2018 objekte lokalnega dostopovnega komunikacijskega omrežja. Za predvideno gradnjo se predvidi izvedba TK priključka.
2. Obstoječe TK omrežje je glede na pozidavo potrebno ustrezno zaščititi, prestaviti in razširiti na osnovi projektne rešitve. Stroške ogleda, izdelave projekta zaščite, prestavitve in izvedbe TK omrežja, zakoličbe, zaščite in prestavitve omrežja ter nadzora, krije investitor gradnje na območju OPPN.
3. Ob rekonstrukciji lokalne ceste LZ329281 in pešpoti proti glavnemu mostu se zgradi kabelska kanalizacija iz PEHD cevi 2xfi50mm za potrebe telekomunikacij in se naveže na obstoječo kabelsko kanalizacijo pri glavnem mostu.
4. Izvedba TK kabelske kanalizacije mora omogočiti TK operaterju možnost priključka vseh objektov v zazidavi.

**22. člen**

(ogrevanje in prezračevanje)

(1) Ogrevanje bo urejeno individualno in z upoštevanjem energetsko varčne gradnje. Vrste energentov, ki so dopustne, so obnovljivi viri energije in zemeljski plin v kombinaciji z obnovljivimi viri energije. Prezračevanje bo naravno in delno lahko tudi prisilno.

(2) V primeru ogrevanja objekta s toplotno črpalko sistema voda – voda, kjer je kot toplotni vir podtalna voda ali z geosondo, kjer je toplotni vir zemlja preko vertikalne zemeljske sonde, kar je treba izvesti vrtino, si bo moral investitor pridobiti vodno dovoljenje za neposredno rabo vode za pridobivanje toplote skladno z veljavnim Zakonom o vodah ter vodno soglasje.

1. **MERILA IN POGOJI ZA POSEGE V VAROVALNE PASOVE DRŽAVNE IN DRUGE INFRASTRUKTURE**

**23. člen**

(območje priobalnega pasu Ptujskega jezera)

1. Na območju krajevne ceste LZ 329281, se nahaja drenažni sistem fi 100 cm za odvod vode iz Ptujskega jezera, v katerega se ne sme posegati oz. ne sme biti prekinjen. Vsa dela je potrebno izvajati pod nadzorom Dravskih elektrarn Maribor.
2. Posegi v priobalni pas Ptujskega jezera ne smejo biti v nasprotju z njegovimi koristmi, ne smejo prizadeti interesov varovanja in intervencijskih poti na njem ter ne smejo vplivati na obratovalni režim verige dravskih elektrarn. Na brežine bazena ni dovoljeni odlaganje materiala.
3. Gradnja v priobalnem pasu je v skladu s 201. členom Zakona o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14 in 56/15) dopustna, v kolikor gre za obstoječe objekte in naprave, ki se nahajajo na vodnem in priobalnem zemljišču, če gre za rekonstrukcijo, spremembo namembnosti ali nadomestno gradnjo, če:

1. se s tem ne povečuje poplavna ali erozijska nevarnost ali ogroženost,

2. se s tem ne poslabšuje stanja voda,

3. je omogočeno izvajanje javnih služb,

4. se s tem ne ovira obstoječe posebne rabe voda,

5. to ni v nasprotju s cilji upravljanja z vodami in

6. se z rekonstrukcijo ali nadomestno gradnjo oddaljenost do meje vodnega zemljišča ne zmanjšuje.

1. **MERILA IN POGOJI ZA PARCELACIJO**

**24. člen**

(parcelacija)

(1) Parcelacija se izvede skladno s prikazom območja OPPN z načrtom parcel in tehničnimi elementi za prenos mej parcel v naravo, v grafičnem delu OPPN na listu št. 9 – Načrt parcelacije. Predlagane površine parcel so evidenčne. Natančna oblika in površina novih zemljiških parcel se določi v upravnem postopku geodetske odmere.

(2) Med izvajanjem načrtovanih ureditev se meje parcel prilagodijo obstoječim lastniških mejam in podatkom zemljiškega katastra v naravi, dejanskemu stanju katastrskih mej, če s tem bistveno ne spremenijo načrtovane ureditve. Pri prenosu parcel na teren se upošteva dejansko stanje.

1. **VAROVANJE KULTURNE DEDIŠČINE IN VAROVANJE NARAVE**

**25. člen**

(ohranjanje kulturne dediščine)

(1) Na obravnavanem območju OPPN se ne nahaja nobena registrirana enota kulturne dediščine.

(2) Splošna določila glede varstva arheoloških ostalin:

Potreben je strokovni nadzor nad posegi. V kolikor predhodne arheološke raziskave niso opravljene pred začetkom izvedbe zemeljskih del, je zaradi varstva arheoloških ostalin potrebno Zavodu za varstvo kulturne dediščine Slovenije skladno s predpisi s področja varstva kulturne dediščine omogočiti dostop do zemljišč, kjer se bodo izvajala zemeljska dela in opravljanje strokovnega nadzora nad posegi. Lastnik zemljišča / investitor / odgovorni vodja naj o dinamiki gradbenih del pisno obvesti ZVKDS OE Maribor vsaj 10 dni pred pričetkom del. Ob vseh posegih v zemeljske plasti velja obvezujoč splošni arheološki varstveni režim, ki najditelja / lastnika zemljišča / investitorja / odgovornega vodjo del ob odkritju zavezuje, da najdb zavaruje nepoškodovano na mestu odkritja in o najdbi takoj obvesti pristojno enoto Zavoda za varstvo kulturne dediščine Slovenije, ki situacijo dokumentira v skladu z določili arheološke stroke. V primeru odkritja arheoloških ostalin, ki jim grozi nevarnost poškodovanja ali uničenja, lahko pristojni organ to zemljišče z izdajo odločbe določi za arheološko najdišče, dokler se ne opravijo raziskave arheoloških ostalin oz. se omeji ali prepove gospodarska in druga raba zemljišča, ki ogroža obstoj arheološke ostaline.

**26. člen**

(ohranjanje narave)

1. Območje se nahaja znotraj ekološko pomembnega območja (EPO) Drava – spodnja.
2. Posegi, predvideni z OPPN, se izvedejo na že pozidanem območju, ki je skladno z OPN opredeljeno kot C-območja centralnih dejavnosti. Okolico EUP BT15 opredeljujejo cestne in javne parkirne površine, stanovanjski objekti ter posamezna drevesa. Glede na navedeno na območju ni prisotnih habitatov ali struktur habitatov katere od zavarovanih vrst, zato izdelava naravovarstvenih smernic ter naravovarstvenega mnenja ni potrebna.
3. Negativni vpliv gradnje v priobalnem pasu na populacije rib in njihove habitate je treba v čim večji možni meri omiliti z :

* izvedbo gradnje po principih sonaravnega urejanja voda. Dela naj bodo načrtovana in izvedena na način, da se ohranja povezanost oz. celovitost vodnega prostora;
* prepovedano je vznemirjati ribe na drstiščih rib med drstenjem in v varstvenih revirjih. Dela na območju vodnih in priobalnih zemljišč, ki lahko vplivajo na kakovost vode in vodni režim, se mora načrtovati in opraviti izven drstnih dob ribjih vrst, ki poseljujejo vodni prostor;
* v času gradnje in urejanja infrastrukture je treba preprečiti padanje gradbenega materiala (okruškov in malte) in ostalih elementov v vodotok. V primeru, da gradbeni material nenačrtovano pade v strugo, se ga nemudoma odstrani.

1. **VARSTVO PRED NARAVNIMI IN DRUGIMI NESREČAMI**

**27. člen**

(splošne zahteve)

1. Območje OPPN se nahaja izven naravnih omejitev poplavnost, erozivnost ter plazovitost terena. Na območju je relativno visoka podtalnica, ki se nahaja cca 2.6 m pod obstoječim površjem, zato gradnja kleti ni dovoljena.
2. Obravnavano območje spada v VII. stopnjo potresne nevarnosti. Projektni pospešek tal znaša 0,125 g, ki ga je potrebno upoštevati pri projektiranju.
3. Za zaščito prebivalcev pred vojnimi in drugimi nevarnostmi je v mestih obvezna ojačitev prve plošče v objektih, tako, da le-ta zdrži rušenje nanjo.
4. Možnost razlitja nevarnih snovi v času gradnje objekta se zmanjša na minimalno vrednost ob upoštevanju nadzora nad:

* tehnično usposobljenostjo vozil in gradbene mehanizacije,
* uporabo in skladiščenjem goriv ter motornih in strojnih olj,
* ravnanjem z odstranjenimi gradbenimi elementi z obstoječih utrjenih površin in objektov,
* ravnanjem z odpadno embalažo in ostanki gradbenih in drugih materialov.

**28. člen**

(požarno varstvo)

1. Območje OPPN se nahaja na področju, kjer je požarna ogroženost naravnega okolja zelo majhna. Pri načrtovanju in izvajanju opravil v naravnem okolju se morajo upoštevati ukrepi varstva pred požarom, s katerimi se zmanjšuje možnost za nastanek požara, zlasti pri uporabi odprtega ognja in drugih požarno nevarnih opravilih v naravnem okolju.
2. Pri ravnanju s požarno nevarnimi snovmi, pri požarno nevarnih delih in opravilih ter pri požarno nevarnih napravah, se morajo upoštevati ukrepi varstva pred požarom za:

* zmanjšanje možnosti nastanka požara,
* zagotovitev učinkovitega in varnega reševanje ljudi, živali in premoženja ob požaru,
* zmanjšanje škode ob požaru.

1. Voda potrebna za gašenje požara v stavbah bo zagotovljena z javnim hidrantnim omrežjem.
2. Za omejitev širjenja požara so zagotovljeni minimalni odmiki 3,8 m med stavbami. Eventualni dodatni ukrepi (protipožarne ločitve) bodo opredeljeni v drugih načrtih, ki izkazujejo zanesljivost posameznega objekta. Stavbe morajo biti projektirane in grajene tako, da je ob požaru na voljo zadostno število ustrezno izvedenih evakuacijskih poti in izhodov na ustreznih lokacijah, ki omogočajo hiter in varen umik.
3. Z namenom preprečitve širjenja požara na sosednje objekte morajo biti zagotovljeni potrebni odmiki od meje parcel in med objekti ali potrebne protipožarne ločitve.
4. Intervencija in dostava bosta zagotovljeni preko javnega cestnega omrežja in površin za odstavo vozil. Elementi cestnega priključka in dimenzioniranje nosilne konstrukcije ceste morajo zagotavljati prevoznost intervencijskim vozilom, komunalnemu 3 osnemu vozilu, gasilskemu vozilu ipd.
5. **VAROVANJE OKOLJA**

**29. člen**

(varstvo tal)

1. Posegi v tla se načrtujejo in izvajajo tako, da je prizadeta čim manjša površina tal. Pri gradnji se zagotovi gospodarno ravnanje s tlemi. Površine, ki so bile v času gradnje razgaljene, se ponovno zatravijo oziroma zasadijo.
2. V projektni dokumentaciji se določi način uporabe rodovitnega dela prsti. Prst se odstrani in odloži tako, da se ohranita njena rodovitnost in količina.
3. Pri gradnji se uporabljajo prevozna sredstva in gradbeni stroji, ki so tehnično brezhibni, in takšne vrste materialov, za katere obstajajo dokazila o neškodljivosti za okolje. Na prometnih in gradbenih površinah ter odlagališčih gradbenega materiala se omejijo in preprečijo emisije prahu. S teh površin se prepreči odtekanje vode v vodne površine in na kmetijske obdelovalne površine.

**30. člen**

(varstvo pred hrupom)

Območje OPPN se nahaja v območju III. stopnje varstva pred hrupom. Vse dejavnosti na območju, vključno z gostinskimi dejavnostmi, se bodo načrtovale v skladu z mejnimi vrednostmi hrupa glede na stopnji varstva pred hrupom. Zagotovi se vse ukrepe, da zakonsko opredeljene vrednosti ne bodo presežene. Pri posameznih virih prekomernega hrupa se nivo hrupa meri in izvede ustrezna protihrupna zaščita in sanacija.

**31. člen**

(varstvo zraka)

1. Območje OPPN se nahaja v območju II. stopnje onesnaženosti.

Gradnja se organizira in izvaja tako, da se prepreči dodatno onesnaževanje zraka, na kar vplivajo izbira delovnih strojev in transportnih vozil ter vremenske razmere med gradnjo. Poskrbi se za:

* vlaženje materiala, nezaščitenih površin in prevoznih poti v vetrovnem in suhem vremenu,
* preprečevanje nekontroliranega raznosa gradbenega materiala,
* čiščenje vozil pri vožnji z gradbišča na javne prometne ceste,
* protiprašno zaščito vseh gradbenih in javnih cest, ki se uporabljajo za prevoz.

**32. člen**

(varovanje voda)

1. Območje je v skladu z določbami Uredbe o vodovarstvenem območju za vodno telo vodonosnikov Dravsko-ptujskega polja (Uradni list RS, št. 59/07, 32/11, 24/13 in 79/15 - v nadaljevanju: Uredba o vodovarstvenem območju) del vodovarstvenega območja za vodno telo vodonosnikov Dravsko-Ptujskega polja. Območje spada v skladu s prilogo 1 Uredbe o vodovarstvenem območju v širše vodovarstveno območje (VVO III). Objekti, načrtovani na območju OPPN, so skladni s 7. členom Uredbe o vodovarstvenem območju (priloga 3, Tabela 1.1).
2. Za zbiranje, odvajanje in čiščenje odpadnih komunalnih in meteornih voda je potrebno upoštevati vse predpise, ki urejajo to področje.

* Kanalizacijski sistem mora biti v celoti načrtovan vodotesno ter v ločeni izvedbi za odvajanje komunalnih odpadnih in prečiščenih padavinskih vod.
* Komunalne odpadne vode bodo priključene na javni kanalizacijski sistem, ki se zaključi na komunalni čistilni napravi.
* Odvajanje padavinskih voda z večjih območij se izvede na tak način, da bo v čim večji možni meri zmanjšan hipni odtok padavinskih voda z urbanih površin, kar pomeni, da je potrebno predvideti zadrževanje padavinskih voda pred iztokom v površinske odvodnike (zatravitev, travne plošče, zadrževalni bazeni, suhi zadrževalniki,…). Viški padavinskih vod se odvajajo v javno meteorno kanalizacijo.
* Izkopi gradbenih jam predvidenih novih objektov morajo biti izvedeni nad srednjo gladino podzemne vode. Pri izvedbi posega ni dovoljeno poseči v podzemno vodo.

1. Odvajanje in čiščenje odpadnih voda s povoznih, intervencijskih in manipulativnih površin ter parkirišč bo urejeno preko ustrezno dimenzioniranih usedalnikov in lovilcev olj, ki morajo ustrezati standardu (SIST EN 858-2). Vse te površine morajo biti utrjene, obrobljene z robniki, stiki morajo biti nepropustni.
2. Prostori in mesta med gradnjo in obratovanjem, kjer se bodo pretakale, skladiščile in uporabljale nevarne snov, njihova embalaža in ostanki, vključno z začasnim skladiščenjem nevarnih odpadkov, morajo biti urejeni kot lovina skleda, brez odtokov, nepropustna za vodo, odporna na vse snovi, ki se v njen nahajajo ter dovolj velika, da zajame vso morebiti razlito ali razsuto količino snovi. V kolikor obstaja verjetnost onesnaženja požarnih voda z nevarnimi snovmi, mora biti zajem le-teh urejen na enak način.

**33. člen**

(ravnanje z odpadki)

1. Med gradnjo se uvede sistem ločenega zbiranja gradbenih in drugih odpadkov glede na možnosti ponovne uporabe posameznih frakcij. Oddani odpadki se spremljajo na evidenčnih listih in vodijo v predpisanih evidencah. Nevarni odpadki se skladiščijo v zaprti posodi in izročijo pooblaščenemu odjemalcu nevarnih odpadkov.
2. Ravnanje s komunalnimi odpadki se izvaja v skladu z določili občinskega odloka o ravnanju s komunalnimi odpadki.
3. **ETAPNOST IZVEDBE PROSTORSKE UREDITVE**

**34. člen**

(etapnost izvedbe podrobnega načrta)

1. Gospodarska javna infrastruktura in grajeno javno dobro se izvaja etapno, in sicer v logično funkcionalno zaključenih celotah.
2. Predvidena je etapna izvedba prometne ureditve.
3. Izvedba prometne ureditve ni pogoj za izvedbo gostinskega objekta.
4. **DRUGI POGOJI IN ZAHTEVE ZA IZVAJANJE OPPN**

**35. člen**

(organizacija gradbišč)

1. Za potrebe gradbišča se uporabljajo že obstoječe komunikacije. V kolikor je potrebno med gradnjo izvesti dodatne začasne dostopne poti do gradbišča, se upošteva trenutna raba območja obdelave in sosednjih zemljišč.
2. Gradbišča se ne osvetljuje. V primeru, da je to nujno potrebno, je izjemoma dovoljena postavitev izključno posameznega svetila za varovanje.
3. Med gradnjo se zagotovi:

* ukrepe za preprečevanje onesnaženja in uničenja naravnih površin ter zmanjšanja potencialnih emisij (brezhibna gradbena mehanizacija);
* odlaganje gradbenih odpadkov in gradbenega materiala ali parkiranje gradbene mehanizacije se ne načrtuje na območjih naravovarstveno pomembnejših habitatnih tipov;
* po končanju del se prizadeto območje čim prej zasadi z lokalno avtohtono vegetacijo.

1. Investitor in izvajalci morajo v času gradnje in po izgradnji upoštevati tudi naslednje pogoje:

* zemeljski material deponirati izven območja vodotokov;
* v času gradnje zagotoviti vse potrebne varnostne ukrepe in organizacijo na gradbišču, da bo preprečeno onesnaževanje okolja in voda, ki bi nastalo zaradi transporta, skladiščenja in uporabe tekočih goriv in drugih škodljivih snovi oziroma v primeru nezgode zagotoviti takojšnje ukrepanje za to usposobljenih;
* odpadkov, gradbenega materiala, s kakršno koli snovjo onesnažene vode se v vodotoke ter na vodna in priobalna zemljišča, ne odlaga;
* začasne deponije (v času izvajanja posegov) morajo biti urejene na način, da je preprečeno onesnaževanje voda;
* načrtovana mora biti odstranitev vseh ostankov gradbenega materiala in kakršnih koli odpadkov na primerno deponijo;
* med gradnjo se za izvajanje gradbenih del ne sme zajemati vode iz vodotokov;
* med gradnjo mora biti preprečeno izcejanje goriva, olj, zaščitnih premazov in drugih škodljivih in/ali strupenih snovi v vodotoke ali na območje vodnega zemljišča.

**36. člen**

(razmejitev, izročitev in prevzem)

1. Investitor načrtovanih ureditev pripravi ustrezne razmejitve ter preda potrebno dokumentacijo vsem upravljavcem ter poskrbi za primopredajo vseh objektov in naprav gospodarske javne infrastrukture in grajenega javnega dobra.
2. Po končani gradnji in uspešno opravljenem tehničnem pregledu so upravljavci javne gospodarske infrastrukture dolžni le-to brezplačno prevzeti v upravljanje in vzdrževanje.
3. **OBVEZNOSTI INVESTITORJEV IN IZVAJALCEV**

**37. člen**

(obveznosti investitorjev in izvajalcev pri izvajanju podrobnega načrta)

1. Investitor je dolžan:

* pred začetkom gradnje pravočasno obvestiti upravljavce gospodarske javne infrastrukture in grajenega javnega dobra, da se z njimi evidentirajo obstoječi objekti in naprave ter uskladijo vsi posegi v območje objektov in naprav ter v njihove varovalne pasove;
* zagotoviti zavarovanje gradbišča tako, da bosta zagotovljeni varnost in raba bližnjih objektov in zemljišč;
* promet med gradnjo organizirati tako, da ne prihaja do večjih zastojev na obstoječem cestnem omrežju ter obveščati lokalno prebivalstvo o zaporah cest zaradi gradnje;
* zagotoviti ukrepe na obstoječem cestnem omrežju v takšnem obsegu, da se prometna varnost zaradi graditve ne poslabša ter zagotoviti dostope do objektov in zemljišč, ki so bili zaradi gradnje prekinjeni;
* zagotoviti nemoteno oskrbo preko vseh obstoječih vodov in naprav gospodarske javne infrastrukture (infrastrukturne vode je potrebno takoj obnoviti v primeru poškodb);
* sprotno rekultivirati območja posegov;
* v času gradnje zagotoviti vse potrebne varnostne ukrepe za preprečitev prekomernega onesnaženja tal, vode in zraka, v primeru nesreče zagotoviti takojšnje ukrepanje usposobljenih služb;
* preprečiti onesnaženje cest med gradnjo in ceste sproti čistiti;
* sanirati oziroma povrniti v prejšnje stanje vse poti in ceste, ki so zaradi gradnje ali uporabe pri gradnji prekinjene in poškodovane;
* začasno pridobljena zemljišča po izgradnji posegov in spremljajočih ureditev vrniti v prejšnje stanje.

1. Vsi navedeni ukrepi iz prejšnjega odstavka se morajo izvajati skladno s predpisi s področja, v katerega sodijo njihove pristojnosti.
2. Investitor oziroma izvajalec je dolžan kriti stroške spremembe dokumentacije, zakoličbe, zaščite in prestavitve obstoječe infrastrukture, eventualnih poškodb in nadzora.
3. Investitor je dolžan izvesti komunalno opremo zemljišč za gradnjo. Za predvideno opremo si mora pridobiti ustrezno dokumentacijo in dovoljenja za poseg v prostor v skladu z veljavno zakonodajo.
4. Izvajalci so dolžni upoštevati določila občinskega podrobnega prostorskega načrta, projektne dokumentacije za posege ter določila veljavnih predpisov in standardov.
5. **TOLERANCE PRI LEGI, VELIKOSTI IN FUNKCIJI OBJEKTOV IN NAPRAV**

**38. člen**

(dopustna odstopanja od načrtovanih rešitev)

* 1. Odstopanja pri načrtovanju objektov:

V območju obdelave veljajo naslednje urbanistične omejitve, ki so prikazane v grafičnem delu:

* gradbena meja je črta, ki je novozgrajeni objekti ne smejo presegati, lahko pa se je dotikajo ali so od nje odmaknjeni v notranjost. Dovoljena je izgradnja objektov manjših tlorisnih gabaritov, tolerance do -2 m.

(2) Dopustno odstopanje od višinskih gabaritov je možno le za postavitev strojne opreme (klimatske naprave, prezračevalni sistemi, dimniki, sončni kolektorji, fotovoltaične celice,…).

(3) Dopustno je preoblikovanje zarisanih zemljiških parcel v večje ali manjše skladno s potrebami investitorjev.

(4) Dopustno je preoblikovanje površin za dostavo – parkiranje, dostopov in vhodov skladno s potrebami investitorjev. Natančnejše rešitve se opredelijo v projektni dokumentaciji.

(5) Za dopustna odstopanja po tem odloku se lahko štejejo tudi druga križanja gospodarske javne infrastrukture in grajenega javnega dobra, ki niso določena s tem odlokom.

(6) V projektih za pridobitev gradbenega dovoljenja se vse lokacije objektov in naprav natančno določi. Dopustna so odstopanja od podatkov, prikazanih v grafičnem delu OPPN, ki so posledica natančnejše stopnje obdelave projektov. Večja odstopanja so dopustna skladno z določbami tega člena.

(7) Dopustne so delne ali začasne ureditve, ki morajo biti skladne s programi upravljavcev posameznih vodov gospodarske javne infrastrukture, izdelajo pa se tako, da jih je mogoče vključiti v končno fazo načrtovane ureditve.

1. **KONČNE DOLOČBE**

**39. člen**

(dostopnost podrobnega načrta)

Občinski podrobni prostorski načrt je v času uradnih ur na vpogled na Mestni občini Ptuj ter na spletnem naslovu Mestne občine Ptuj.

**40. člen**

(nadzor)

Nadzor nad izvajanjem tega odloka opravljajo pristojne inšpekcijske službe za posamezna področja.

**41. člen**

(pričetek veljavnosti)

Ta odlok začne veljati petnajsti dan po objavi v Uradnem vestniku Mestne občine Ptuj.

Številka: 3505-10/2019

Identifikacijska številka v PIS: 1473

Datum:

**Obrazložitev:**

Postopek priprave in sprejema Odloka o občinskem podrobnem prostorskem načrtu za del območja enote urejanja prostora BT15 – med Zadružnim trgom in cestnim mostom(v nadaljevanju: OPPN), se je začel s pripravo osnutka Izhodišč za pripravo OPPN, ki so bila javno razgrnjena na spletni strani Mestne občine Ptuj od 15. 7. 2019 do 22. 7. 2019. Javna predstavitev izhodišč je bila dne 17. 7. 2019na sedežu Četrtne skupnosti Breg (mala sejna soba). Javne razprave se razen pripravljavcev in izdelovalcev OPPN ni nihče udeležil. Pripombe so bile podana že pred razpravo s strani predstavnice stanovalcev. Na osnovi zapisnika iz javne predstavitve izhodišč in podanih pripomb in na osnovi potrjenih Izhodišč za pripravo OPPN se je pripravil Sklep o pričetku izdelave OPPN, ki ga je podpisala županja Mestne občine Ptuj, nato pa se je na Ministrstvu za okolje in prostor pridobila ID številka, pod katero se vodi postopek izdelave OPPN. Po uradni objavi Sklepa v Uradnem vestniku Mestne občine Ptuj in na spletni strani občine (skupaj z Izhodišči za pripravo OPPN) je bil izdelan osnutek OPPN, ki je bil posredovan nosilcem urejanja prostora, da k njemu podajomnenja o verjetnosti pomembnejših vplivov plana. Nosilci urejanja prostora so bili zaprošeni tudi za konkretne smernice. V skladu z odločbo Ministrstva za okolje in prostor ni bila zahtevana izvedba postopka celovite presoje vplivov na okolje (CPVO). Na podlagi pridobljenih konkretnih smernic in zahtevanih strokovnih podlag je bil izdelan dopolnjen osnutek OPPN. Dopolnjen osnutek OPPN je bil javno razgrnjen v času od 15. 6. 2020 do vključno 14. 7. 2020, v prostorih Mestne občine Ptuj in na spletni strani Mestne občine Ptuj. V okviru javne razgrnitve je bila 24. junija 2020 izvedena javna obravnava.

Vsebina OPPN se nanaša na porušitev obstoječega dotrajanega objekta znotraj območja obdelave ter na njegovem mestu umestiti novo gostinsko stavbo s shrambami za stanovalce sosednjega objekta. Predvidena je gradnja sodobno oblikovanega objekta, ki ne bo presegala višine slemena sosednje stavbe (Zadružni trg 1) in ureditev zunanjih površin ob objektu. OPPN določa največje gabarite predvidene stavbe (gradbene meje), etažnost, oblikovanje in način priključevanja na javno infrastrukturo. OPPN podrobno definira pozidavo oziroma rabo posameznih mikrolokacij območja obdelave, pa tudi velikost in medsebojna razmerja novih zemljiških parcel.

V sklopu ureditve gospodarske javne infrastrukture se izvedejo vsi predpisani komunalni in energetski vodi ter naprave, v skladu s pridobljenimi mnenji nosilcev urejanja prostora. Načrtovan dostop in dovoz na območje OPPN je iz obstoječe lokalne ceste LZ 329281 na severni strani območja. Predvidena je preureditev prometne ureditve v območju med obema mostovoma, s katero se bo vzpostavila varna prometna ureditev tudi za pešce in kolesarje. Predvidi se enotni cestni profil, ki bo usklajen s sosednimi območjem - EUP BT16. Načrtovana je izgradnja (sanacija) voznega pasu, pločnika in obojestranske kolesarske steze.

Ob obravnavi dopolnjenega osnutka OPPN mestni svet obravnava tudi stališča do pripomb javnosti, podanih v času javne razgrnitve. Na podlagi sprejetih stališč mestnega sveta bo v nadaljevanju postopka pripravljen predlog OPPN. K predlogu OPPN bomo nosilce urejanja prostora zaprosili za podajo mnenj. Skladno s četrtim odstavkom 289. člena ZUreP-2 se do vzpostavitve elektronskega poslovanja ne uporabljajo določbe 115. člena ZUreP-2, po katerih bi moralo ministrstvo usklajeni predlog OPPN potrditi s sklepom, pač pa občina z odlokom sprejme OPPN po tem, ko pridobi pozitivna mnenja nosilcev urejanja prostora in ko ministrstvo ugotovi, da so vplivi izvedbe predloga OPPN na okolje sprejemljivi.

Na podlagi navedenega mestnemu svetu predlagam, da predloženi dopolnjeni osnutek Odloka o občinskem podrobnem prostorskem načrtu za del območja enote urejanja prostora BT15 – med Zadružnim trgom in cestnim mostompo obravnavi sprejme.

Pripravila:

Snežana Sešel Nuška Gajšek

županja